《贺新郎（四明送上官尉归吴）》
宋代·赵以夫

满酌蓬莱酒。最苦是、中年作恶，送人时候。一夜朔风吹石裂，惊得梅花也瘦，更衣袂、严霜寒透。卷起潮头无丈尺，甚扁舟、拍上三江口。明月冷，载归否。

分携欲折无垂柳。但层楼徙倚，两眉空皱。海阔天高无处问，万事不堪回首。况目断、孤鸿去后。玉样松鲈今正美，想子真、微笑还招手。且为我，饮三斗。

作者简介：赵以夫(1189－1256)，字用父，号虚斋，福建省福州府长乐县（今福建省福州市长乐区）人。南宋嘉定十年(1217)进士。历知邵武军、漳州，皆有治绩。嘉熙初(1237)，为枢密都承旨兼国史院编修官。二年，知庆元府兼沿海制置副使，四年，复除枢密都承旨，淳祐五年(1245)，出知建康府，七年，知平江府。以资政殿学士致仕。有《虚斋乐府》。